钦定古今图书集成/方舆汇编/边裔典/第049卷 > 北魏
## 钦定古今图书集成/方舆汇编/边裔典/第049卷 > 北魏

### 太武帝始光 年封羌弥忽为宕昌王

按《魏书太武帝本纪》，不载。　按《宕昌羌传》，“宕昌羌者，
其先三苗之裔。周时与庸蜀微卢等八国从武王灭
商。汉有先零、烧当等为边患。其地东接中华，西通西
域，南北数千里。姓别自为部落，酋帅皆有地分，不相
统摄，宕昌即其一也。俗皆土著，居有屋宇，其屋织犛
牛尾及羖羊毛覆之。国无法令，又无徭赋，惟战伐之
时乃相屯聚，不然则各事生业，不相往来。”皆衣裘褐，
牧养犛牛、羊、豕，以供其食。父子、伯、叔、兄弟死者，即以
继母、叔母及嫂、弟、妇等为妻。俗无文字，但候草木荣
落，记其岁时，三年一相聚，杀牛羊以祭天。有梁懃者，
世为酋帅，得羌豪心，乃自称王焉。懃孙弥忽，世祖初
遣子《弥黄》奉表求内附，世祖嘉之，遣使拜弥忽为宕
昌王，赐弥黄爵甘松侯。

### 太平真君九年春正月宕昌羌酋梁瑾慈遣使内附并贡方物

按：《魏书太武帝本纪》云云。

### 献文帝 年遣武都镇将救宕昌新立王弥治按魏书献文帝本纪不载 按宕昌羌传弥忽死孙虎子立其地自仇池以西东西千里带水以南南北

八百里。地多山阜，人二万馀落。世修职贡，颇为吐谷
浑所断绝。虎子死，弥治立。虎子弟羊子先奔吐谷浑。
吐谷浑遣兵送羊子，欲夺弥治，遣使请救。显祖诏武
都镇将宇文生救之，羊子退走。

### 孝文帝承明元年宕昌羌遣使朝献

按《魏书孝文帝本纪》云云。　按《宕昌羌传》，“弥治死，子
弥机立，遣其司马利住奉表贡方物。杨文度之叛，围
武都，弥机遣其二兄率众救武都，破走文度。高祖时
遣使子桥表贡朱砂、雌黄、白石胆各一百斤。自此后，
岁以为常，朝贡相继。”

### 太和五年邓至国遣使内附朝贡

按《魏书孝文帝本纪》，“太和五年，邓至国遣使朝贡。”
按《邓至羌本传》，“邓至羌者，白水羌也，世为羌豪，因地
名号，自称邓至。其地自亭街以东，平武以西，汶岭以
北，宕昌以南，土风习俗，亦与宕昌同。其王像舒治遣
使内附，高祖拜龙骧将军、邓至王，遣贡不绝。邓至之
西，有赫羊等二十国，时遣使朝贡，朝廷皆授以杂号
将”军、子、男、渠帅之名。

太和九年三月宕昌国遣使朝贡七月遣使拜宕昌
王梁弥机兄子弥承为其国王十二月宕昌国遣使
朝贡。

按《魏书孝文帝本纪》云云。　按《宕昌羌传》，高祖遣鸿
胪刘归、谒者张察拜弥机征南大将军、西戎校尉、梁
益二州牧、河南公。宕昌王后朝于京师，殊无风礼。朝
罢，高祖顾谓左右曰：“夷狄之有君，不如诸夏之亡也。
宕昌王虽为边方之主，乃不如中国一吏。”于是改授
领护西戎校尉、灵州刺史，王如故，赐以车骑戎马锦
彩等，遣还国。

太和十二年三月宕昌国遣使朝贡六月宕昌国遣
使朝贡九月宕昌国遣使朝贡。

太和十三年九月宕昌国遣使朝贡。

太和十四年三月宕昌国遣使朝贡八月宕昌国遣
使朝贡。

太和十五年九月宕昌国遣使朝献邓至国遣使朝
献。

太和十六年三月邓至国遣使朝献八月宕昌王梁
弥承来朝十月《邓至国》遣使朝献。

太和十七年五月宕昌国遣使朝贡。九月邓至王像
舒彭遣子臼诣阙朝贡。并奉表求以位授臼。诏许之。
太和十九年三月邓至国遣使朝贡按以上《魏书孝文帝本纪》云云。

太和二十三年八月。《邓至》国王像《舒彭》来朝。

按《魏书孝文帝本纪》。不载　按《宣武帝本纪》云云。

### 宣武帝正始二年正月以宕昌国世子梁弥博为其国王邓至国遣使朝贡

正始四年二月宕昌国遣使朝献八月宕昌国遣使
朝献。

### 永平二年八月邓至国遣使朝献

永平三年二月邓至国遣使朝献三月宕昌国遣使
朝献。

永平四年十一月宕昌国遣使朝献。

### 延昌二年九月邓至国遣使朝贡

延昌四年二月宕昌国遣使朝贡七月宕昌国遣使
朝贡九月邓至国遣使朝贡。

按：以上《魏书宣武帝本纪》云云。

### 孝明帝熙平元年二月宕昌国遣使朝献邓至国遣使朝献七月宕昌国遣使朝献

熙平二年二月宕昌国遣使朝献邓至国遣使朝献
五月邓至国遣使朝献。

### 神龟元年二月宕昌国遣使朝贡

神龟二年二月宕昌国遣使朝贡。

### 正光四年二月宕昌国遣使朝贡

按：以上《魏书孝明帝本纪》云云。

### 西魏文帝大统元年宕昌羌仚定入寇诏行台赵贵等讨之

按《周书本纪》不载。　按《周书》宕昌羌本传，“宕昌羌者，
其先盖三苗之裔。周时与庸蜀、微卢等八国从武王
灭商。汉有先零、烧当等，世为边患。其地东接中华，西
通西域，南北数千里。姓别自为部落，各立酋帅，皆有
地分，不相统摄，宕昌即其一也。俗皆土著，居有栋宇。
其屋织犛牛尾及羖羊毛覆之。国无法令，又无徭赋，
唯”征伐之时，乃相屯聚，不然则各事生业，不相往来。
皆衣裘褐，牧养犛牛、羊、豕以供其食。父子、伯叔、兄弟
死者，即以其继母、伯叔母及嫂、姊妹等为妻。俗无文
字，但候草木荣落以记岁时。三年一相聚，杀牛羊以
祭天。有梁懃者，世为酋帅，得羌豪心，乃自称王焉。其
界自仇池以西，东西千里，带水以南，南北八百里。地
多山阜，部众二万馀落。懃孙弥忽始通使于后魏，太
武因其所称而授之。自弥忽至仚定九世，每修职贡
不绝。后见两魏分隔，遂怀背诞。永熙末，仚定乃引吐
谷浑寇金城。大统初，又率其种人入寇。诏行台赵贵
督仪同侯莫陈顺等击破之。仚定惧，称藩请罪。太祖
舍之，拜抚军将军。

大统四年。以仚定为刺史。浊水羌反。州军讨平之
按《周书》本纪。不载　按《周书》宕昌羌本传。四年。以仚
定为南洮州刺史。要安蕃王后。改洮州为岷州。仍以
仚定为刺史。是岁秦州浊水羌反。州军讨平之。
大统七年。以弥定为宕昌王。

按《周书》本纪不载。　按《周书宕昌传》，“七年，仚定又举
兵入寇，独孤信时镇陇右，诏信率众便讨之。军未至
而仚定为其下所杀，信进兵破其馀党。朝廷方欲招
怀殊俗，乃更以其弟弥定为宕昌王。”

大统十六年，讨羌酋傍乞铁忽及渭州民郑五丑，生
获《獠甘》，斩之。

按《周书》本纪不载。　按《周书宕昌羌本传》：“十六年，弥
定宗人獠甘袭夺其位，弥定来奔。先是，羌酋傍乞、铁
忽等，因仚定反叛之际，遂拥众据渠林川，与渭州民
郑五丑扇动诸羌，阻兵逆命。至是，诏大将军宇文贵、
豆卢宁、凉州刺史史宁等率兵讨獠甘等，并擒斩之，
纳弥定而还。语在《贵等传》。其后羌酋东念姐、巩廉俱
和等反，大将军豆卢宁、王勇等前后讨平之。”按《史
宁本传》：“十六年，宕昌叛羌獠甘作乱，逐其王弥定而
自立，并连结傍乞铁忽及郑五丑等。诏宁率军与宇
文贵、豆卢宁等讨之。宁别击獠甘，而山路险阻，才通
单骑，獠甘已分其党立栅守险，宁进兵攻之，遂破其
栅。獠甘率三万人逆战，宁复大破之，追奔”至宕昌，獠
甘将百骑走投生羌，巩廉王弥定遂得复位。宁以未
获獠甘，密欲图之，乃扬声欲还。獠甘闻之，复招引叛
羌，依山起栅，欲攻弥定。宁谓诸将曰：“此羌入吾术中，
当进兵擒之耳。”诸将思归，咸曰：“生羌聚散无常，依据
山谷，今若追讨，恐引日无成。且弥定还得守蕃将军，
功已立矣。獠甘势弱，弥定足能制之。以此还师，策之
上者。”宁曰：“一日纵敌，数世之患，岂可舍将灭之寇，更
烦再举！人臣之礼，知无不为，以此诸君不足与计事
也。如更沮众，宁岂不能斩诸君邪？”遂进军。獠甘众亦
至，与战，大破之，生获獠甘，徇而斩之。并执巩廉王送
阙。所得军寔，悉分赏将士，宁无私焉。

### 恭帝元年复邓至国

按《周书》本纪不载。　按《周书邓至羌传》，“邓至羌者，羌
之别种也。有像舒治者，世为白水酋帅，自称王焉。其
地北与宕昌相接，风俗物产亦与宕昌略同。自舒治至檐桁十一世，魏恭帝元年，檐桁失国来奔。太祖令
章武公导率兵送复之。”